REGULAMENTUL (CE) NR. 267/2009 AL COMISIEI
din 1 aprilie 2009
de modificare a Regulamentului (CE) nr. 1295/2008 privind importul de hamei din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 192 alineatul (2) și articolul 195 alineatul (2), coroborate cu articolul 4,
întrucât:
(1)
În anexa I la Regulamentul (CE) nr. 1295/2008 al Comisiei (2) se stabilește lista agențiilor din țările terțe abilitate să emită atestatele care însoțesc produsele din hamei importate din aceste țări. Aceste atestate sunt recunoscute ca fiind echivalente cu atestarea prevăzută la articolul 117 din Regulamentul (CE) nr. 1234/2007.
(2)
Responsabilitatea de a actualiza informațiile din anexa I la Regulamentul (CE) nr. 1295/2008 și de a le comunica serviciilor Comisiei, într-un spirit de strânsă cooperare, le revine serviciilor în cauză din țările terțe.
(3)
Croația și Serbia s-au angajat să respecte cerințele prevăzute pentru comercializarea hameiului și a produselor derivate din hamei și au autorizat un serviciu pentru emiterea atestatelor de echivalență. Prin urmare, aceste atestate trebuie recunoscute ca fiind echivalente cu certificatele comunitare, iar produsele pe care le reglementează trebuie să poată fi introduse în liberă circulație.
(4)
Prin urmare, Regulamentul (CE) nr. 1295/2008 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 1295/2008 se înlocuiește cu textul anexei la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 aprilie 2009.